ועדת החינוך והתרבות, כנסת 15, פרוטוקול מספר 413, 2002-02-12 11:00

זבולון אורלב: אני פותח את ישיבת הוועדה.

זבולון אורלב: בישיבה הקודמת שמענו על כוונות המועצה להשכלה גבוהה להקים מוסד להשכלה גבוהה באשדוד.

זבולון אורלב: מטבע הדברים אנו חשדנים לגבי כוונות, אך הפעם הופתענו לטובה.

זבולון אורלב: חה"כ סופה לנדבר פעלה רבות בסוגייה הזו, ועל כן מגיע לה המון קרדיט בהצלחה.

זבולון אורלב: הוועדה קיבלה הודעה מהמועצה להשכלה גבוהה במכתבו של יו"ר ות"ת, נחמיה לבציון, מיום כ"ט בטבת תשס"ב: "מצורף בזה החלטת המועצה להשכלה הגבוהה מיום 08.01.

זבולון אורלב: 2002 בעניין מכללה להנדסה באשדוד.

זבולון אורלב: מכאן ואילך היוזמה היא בידי המכללה האקדמית להנדסה בנגב, אשר ניתן לה האישור לפתוח קמפוס באשדוד.

זבולון אורלב: המועצה להשכלה גבוהה מינתה ועדה מקצועית בראשות פרופ' שלמה גרוסמן, סגן יו"ר הות"ת, והיא שתלווה את המהלך כולו".

זבולון אורלב: החלטת המועצה להשכלה גבוהה מיום כ"ה בטבת תשס"ב (08.01.2002) בנושא בקשת המכללה האקדמית להנדסה בנגב לפתוח באשדוד קמפוס של המכללה, אומרת: "המועצה להשכלה גבוהה מאמצת את המלצות ועדת המשנה למכללות טכנולוגיות בראשותו של פרופסור שלמה גרוסמן לאשר למכללה האקדמית בנגב לפתוח באשדוד קמפוס של המכללה.

זבולון אורלב: הדבר ייעשה בליווי אקדמי שמתכונתו תיקבע בהמשך.

זבולון אורלב: המועצה רושמת לפניה כי ועדת המשנה למכללות הטכנולוגיות התרשמה, כי המכללה האקדמית בנגב מסוגלת הן מהבחינה האקדמית והן מהבחינה המנהלית לפתוח באשדוד תוכניות לימודים אקדמיות לקראת תואר ראשון בהנדסת תוכנה והנדסת תעשייה וניהול, כבר בשנת הלימודים תשס"ג.

זבולון אורלב: המועצה להשכלה גבוהה מחליטה להטיל על ועדה מקצועית את יישום הפעולות המתבקשות מהחלטה זו, לרבות קביעת מתכונת הליווי האקדמי.

זבולון אורלב: המועצה מאשרת את הרכב הוועדה המקצועית כדלהלן: פרופסור שלמה גרוסמן-יו"ר, פרופסור מינה טייכר, ד"ר אלברט עמר וגב' ריקי מנדלצוויג תרכז את עבודת הוועדה".

זבולון אורלב: אני שמח בעקבות זה לדווח שהוקמה המכללה האקדמית הטכנולוגית באשדוד, והיא תיפתח כבר בשנת הלימודים תשס"ג.

זבולון אורלב: מבירור שעשיתי גיליתי, כי ישנם כבר פרסומים על פתיחת הרישות למכללה.

זבולון אורלב: מבחינתנו הושגה מטרת החוק.

צבי צילקר: אדוני היו"ר, בדברייך ביטאת את כל אשר צריך לבטא.

צבי צילקר: אני כאיש מעשה אסתפק בתודות.

צבי צילקר: אני רוצה לומר כי לאשדוד יש יום חג היום.

צבי צילקר: עכשיו לפנינו עיקר המעשה, להתארגן לכך שמאות תלמידים שבחלקם התכוונו ללמוד מחוץ לאשדוד, ילמדו באשדוד.

צבי צילקר: אנו ניתן את כל מה שאפשר כדי לאפשר למכללה הזו להצליח.

צבי צילקר: אני רוצה להודות ליו"ר הוועדה, לחברי הכנסת ובעיקר לחה"כ סופה לנדבר שהצליחה להגשים את אחד החלומות שלי, שהנציגים בכנסת יהיו נציגי העיר.

צבי צילקר: אני רוצה להודות גם ליצחק דרי, יו"ר המועצה, שהוא נושא הדגל.

צבי צילקר: במשך שלוש עשרה שנה אנו נאבקים על השכלה אקדמית בעיר.

צבי צילקר: יש לנו תעשייה בהיקפים זולים מאוד, והיא זקוקה למהנדסים, הנדסאים וטכנאים.

צבי צילקר: אני מודה גם לפרופסור שלומה גרוסמן שהוא המלווה העיקרי של התהליך.

צבי צילקר: אנו נפגשנו איתו והרגשנו שהוא מזדהה איתנו.

צבי צילקר: אנו נעשה הכל כדי שהוא יוכל להצליח.

צבי צילקר: אני רוצה להודות גם לאנשי המכללה בבאר שבע, שנמצאים פה איתנו היום, פרופסור אוסקר לוי ופרופסור חדד.

צבי צילקר: אנשי המכללה היו בין מקימי המכללה שישנה באשדוד, מכללה שעוסקת היום בהכשרתם של 3,500 איש שבחרו ללמוד באשדוד, מהן כ800- הנדסאים המייצגים אותנו כאחד המקומות הראשונים בישראל, בהישגיהם.

צבי צילקר: אני מודה גם לפרופסור נחמיה לבציון וניסן לימור שליוו אותנו בהמון סבלנות.

צבי צילקר: לבסוף אני רוצה להודות לשרת החינוך שגם היא סייעה לנו בנושא.

צבי צילקר: אני מתרגש ומודה לכולם גם בשמם של 200 אלף תושבים.

זבולון אורלב: תודה רבה לך.

זבולון אורלב: אני מברך על כך שהגעת, כיוון שבדרך כלל כאשר הדברים הושגו כל אחד הולך למלאכתו.

זבולון אורלב: הכרת התודה היא מידה חשובה.

יצחק דרי: גם אני מצטרף לתודות, ומודה גם לך יו"ר הוועדה.

זבולון אורלב: אני התחלתי את העשייה בנושא בהיותי מנכ"ל המשרד, ואני מסיים את העשייה כיו"ר הוועדה.

יצחק דרי: אני זוכר כי זימנת למשרדך את כל אנשי הות"ת.

יצחק דרי: אנשי באר שבע אמרו לי אתמול, כי המכינה שלנו קטנה.

יצחק דרי: אני בדקתי את הנושא, וגיליתי כי במכינה הקדם אקדמית שלנו שנפתחה השנה למדו 100 סטודנטים, שהיו מוכנים להמר וללמוד באשדוד גם ללא אישור מהמל"ג.

יצחק דרי: נפגשנו עם אנשי המכללה בבאר שבע וסיכמנו את כל הדברים, להוציא מספר בעיות קטנות.

יצחק דרי: ות"ת ילוו אותנו בכל הבעיות הקטנות שישנן.

יצחק דרי: כרגע אנו מתארגנים לקראת פתיחת ההרשמה.

יצחק דרי: עיריית אשדוד הקציבה למטרה הזו, לשנים הראשונות עד שייבנה הקמפוס, מבנה מפואר בחטיבת יא'.

יצחק דרי: אני מקווה כי בשנה הבאה ילמדו במבנה הזה 500-600 סטודנטים במכינות ובמודולה.

זבולון אורלב: לכמה סטודנטים אתם צופים בשנה א' במסלול האקדמי?

יצחק דרי: אנו צופים ל200- סטודנטים.

יצחק דרי: זה גם מספר הסטודנטים שאישרו לנו.

יצחק דרי: אנו מתכנים להקים מבנה שיוכל להכיל 1,500 סטודנטים.

יצחק דרי: בימים הקרובים ידונו במנהל על הנושא של הקצאת קרקע למוסד אקדמי.

יצחק דרי: הקמפוס ייבנה בשיתוף מועצת העיר, המכללה בבאר שבע, הות"ת ותורמים חיצוניים.

יצחק דרי: אנו נהייה מובילים, כיוון שאין מתחרים, יהיה מוסד אקדמי אחד שיתן תשובה לכל האזור ולא רק לאשדוד.

זבולון אורלב: אתמול נפגשתי עם ראש העיר בחתונה, ואמרתי לו כי לפי הקצב הזה, הצעת החוק הבאה תהייה לגבי הקמת נמל תעופה בעיר אשדוד.

זבולון אורלב: נמל ימי ישנו, בית חולים כבר יש, מוסד להשכלה גבוהה יש, וחסר רק נמל תעופה.

יצחק דרי: אני רוצה להודות לשני הפרופסורים מבאר שבע, אשר נמצאים כעת יותר באשדוד מאשר בבאר שבע.

אוסקר לוי: אנו הקמנו בבאר שבע מוסד להשכלה גבוהה אשר כלל לפני חמש שנים 95 סטודנטים, והיום הוא כולל 2,000 סטודנטים.

אוסקר לוי: ההתפתחות הזו מעידה על מה שאנו מסוגלים לעשות.

אוסקר לוי: באשדוד הקמנו מכללה טכנולוגית שזכתה לליווי במשך עשר שנים, ואחר החלה לפעול לבד.

אוסקר לוי: יום ניתן לראות כי המכללה פורחת.

אוסקר לוי: יכול להיות שהמכללה הטכנולוגית תלך במסלול דומה.

אוסקר לוי: כרגע לומדים באשדוד 200 סטודנטים, 100 במכינות קדם-אקדמיות ו100- הנדסאים שמתכוננים לשנה הבאה, לומדים קורסים מכינים לקראת המסלול האקדמי.

אוסקר לוי: אנו מקווים להגיע ל400- סטודנטים בשנה הבאה בכל המסגרות.

אוסקר לוי: בינתיים אושרו רק 200 סטודנטים, אך אם יהיה לחץ גדול אנו נחשוב כיצד לפעול.

אוסקר לוי: אנו מתחילים עכשיו להכין תוכניות לקראת הכשרת המבנה ותחילת ההרשמה לקראת הלימודים בשנת תשס"ג.

זבולון אורלב: לאיזה מגמות יחל הרישום בשנת תשס"ג?

יהודה חדד: בתשס"ג אנו פותחים רישום לשתי מחלקות, הנדסת תוכנה ותעשייה וניהול.

יהודה חדד: האישור הוא ל80- עד 100 סטודנטים בשנה א'.

יהודה חדד: במסלול ההשלמה להנדסאים ישנם כרגע 100 סטודנטים אשר נמצאים בהכנה לקראת לימודים אקדמיים, ובמכינות הקדם-אקדמיות, אשר אנו מקווים שילמדו בהם 200 סטודנטים נוספים.

יהודה חדד: כמות הסטודנטים סבירה לרמה של שנה א'.

יהודה חדד: אנו ביקשנו גם מחלקה של הנדסת אלקטרוניקה, אך זו דורשת תשתיות מעבדתיות מסובכות שלא תספקנה להיות מוכנות לקראת שנת תשס"ג.

זבולון אורלב: האם התשתית האקדמית של מרצים מאורגנת?

יהודה חדד: פיתחנו תוכנית הנקראת "פיתוח סגל אקדמי עתידי".

יהודה חדד: אנו נשלח חלק מהסגל האקדמי הנמצא אצלנו בבאר שבע ללמד באשדוד, ובמקביל אנו נקלוט חברי סגל חדשים למכללה באשדוד.

זבולון אורלב: האם ישנה מכשלה העלולה לסכן את הקמת המכללה?

יהודה חדד: אין מכשולים, אך ישנם כמה מחלוקות בירוקרטיות בינינו ובין פרנסי העיר, שאנחנו נפתור אותן בימים הקרובים.

יהודה חדד: אני לא רואה כרגע שום מכשלה שלא נוכל לפתור אותה בימים הקרובים.

צבי צילקר: אנו ישבנו יחדיו אתמול, ומתוך כל הסעיפים הרבים עליהם דנו ישנו אולי סעיף אחד שאנו חולקים עליו.

זבולון אורלב: אני מקבל את הרושם כי לא מדובר בסעיף אחד.

יהודה חדד: מדובר בסעיף אחד.

יצחק דרי: אנו קבלנו החלטה כי בכל מקרה אנו נקבל את הכרעתה של הות"ת.

סופה לנדבר: האם ההרשמה כבר החלה?

יהודה חדד: הפרסום על ההרשמה כבר החל, ובעוד כשבועיים אנו נחל בהרשמה.

זבולון אורלב: יעל טור-כספא, האם מבחינת

זבולון אורלב: כם העניין מאושר ומתוקצב?

יעל טור-כספא: כן.

אהרון בן זאב: אני מברך על הקמת המוסד להשכלה גבוהה.

אהרון בן זאב: מודל כזה של שיתוף פעולה בין אוניברסיטה ובין מוסד להשכלה גבוהה, הוא מודל אידיאלי.

אהרון בן זאב: האוניברסיטאות צריכות להיות קשורות למוסדות להשכלה גבוהה האחרים שקיימים, תוך כדי הפריה הדדית מבחינה אקדמית ומבחינה תקציבית.

אהרון בן זאב: אני מציע ששיתוף פעולה כזה יהיה גם בשאר האזורים בארץ.

יחיאל לסרי: אני רוצה לשאול האם ישנו לוח זמנים הקובע מתי תקבל המכללה באשדוד עצמאות.

זבולון אורלב: לא ניתן לקבוע לוח זמנים.

אוסקר לוי: לפי המודל החדש, אנו מדברים על שיתוף פעולה, ועל כן אין צורך בעצמאות.

יחיאל לסרי: איזה מסלולים נוספים יוקמו מעבר להנדסה?

יהודה חדד: אנו נצטרך לבחון עם הזמן את צורכי העיר אשדוד, ואז נחליט על התחומים אותם אנו נוכל להטביל מבחינה אקדמית, תשתיות וצורכי האזור.

יהודה חדד: ההצעה שלנו מדברת על כך שכל קמפוס יתפתח בהתאם להתפתחות האזורית שלו.

יהודה חדד: מסלול של הנדסת בניין לא יקום באשדוד.

יהודה חדד: במשך הזמן אנו נראה איזה תחום אשדוד מפתחת ובהתאם לזה אנו נבוא עם הצעה לות"ת למסלול לימודים נוסף.

יחיאל לסרי: אנו צריכים להיות מודעים לכך שהאישור של המועצה להשכלה גבוהה הוא כרגע מאוד מוגבל.

יחיאל לסרי: אני מצטרף לברכות, וכתושב העיר אני מברך את ראש העיר ואת יו"ר מועצת העיר, שפעלו רבות כדי להביא לתוצאה המיוחלת הזו.

יחיאל לסרי: מגיעות תודות גם לחה"כ סופה לנדבר שתמיד יודעת להכות את המכה האחרונה בפטיש.

יחיאל לסרי: כולנו מסכימים כי הלחץ שנוצר על ידי הצעת החוק, הוא שאפשר את ההוצאה לפועל של מכללה אקדמית באשדוד.

זאב בוים: אני התנגדתי להצעת החוק הזו, כיוון שחשבתי כי לא יכול להיות שבמדינה מתוקנת נושא כזה יעלה בחקיקה ראשית.

זאב בוים: כאשר מתחילים בחקיקה הנוגעת לנושא כזה ניתן להגיע גם לחקיקה הנוגעת להקמת גן ילדים ברחוב מסוים.

זאב בוים: אני ניסיתי בעבר כמה פעמים לסייע בקידום הנושא של הקמת אוניברסיטה באשדוד.

זאב בוים: אני מבקש כי המל"ג תילמד מן הנושא הזה לקח.

זאב בוים: אם צריך להקים מוסד כזה בעיר, מל"ג חייבת לפעול להקמת המוסד ולא להמתין להתערבותה של הרשות המחוקקת וליוזמה ברוכה כמו של חה"כ סופה לנדבר.

זאב בוים: זה לא נכון להשתמש בטריגר הזה, צריך לבחון את הדברים על פי צרכים אמיתיים.

זאב בוים: כולם מבינים כי בעיר כמו אשדוד צריכה לקום אוניברסיטה, כמו שצריך לקום בית חולים.

זאב בוים: חקיקה ראשית לא מתאימה לנושאים כאלו.

זאב בוים: אני רוצה לשלוח ברכות לכל אנשי אשדוד, נציגי העיר, ראש העיר ובמיוחד ליצחק דרי שהנושא הזה היה בשבילו מפעל חיים.

סופה לנדבר: אדוני היו"ר, אני רוצה להתחיל את דברי במילות תודה לך, על התמיכה הגדולה שלך בנושא.

סופה לנדבר: יכול להיות שלא היה מקום לחקיקה בנושא כזה, אך מה ניתן לעשות אם ישנם ליקויים רבים בשלטון ובמדינת ישראל?

סופה לנדבר: אני חושבת כי למדינת ישראל צריכה להיות תוכנית של תכנון לטווח ארוך.

סופה לנדבר: אם צריכים לקדם את הנושאים האלו דרך חקיקה, צריך לעשות זאת.

סופה לנדבר: זאת חקיקה מתקנת.

סופה לנדבר: זאב בוים, אתה גם היית שותף בהתחלה לחקיקה, אך אני מבינה שכאשר אדם משנה מעמד, לעיתים קרובות משתנים בעקבות זאת גם דברים אחרים.

סופה לנדבר: בכל זאת אני אסירת תודה על כך שהיית שותף בשלב מסוים.

סופה לנדבר: אני מבינה שאתה לא מתנגד לחקיקה הזו בגלל שהיא חקיקה מתקנת, אלא בגלל שהתערבות של כנסת בנושאים כאלו לא נחוצה.

סופה לנדבר: אני אומרת כי אנו חייבים להתערב בנושאים כאלה, כיוון שלא יכול להיות שאחרי יום הולדת 45 לעיר אשדוד אין מוסדות נחוצים בעיר.

סופה לנדבר: ראש העיר פעל למען העיר, ועשה דברים שלא כל ראש עיר מסוגל לעשות, ועל כן אני אסירת תודה על כך.

סופה לנדבר: ביום אחד קמתי ואמרתי כי לא ייתכן כי מגיעים לעיר אשדוד ראשי מדינות ישראל לפני היבחרותם, עורכים סקר כדי לגלות מה חסר בעיר, מבטיחים לתושבים לבצע זאת, ולאחר היבחרותם שוכחים את כל ההבטחות.

סופה לנדבר: אדוני היו"ר, אתה לקחת את הנושא הזה כמשימה, ועל כן אי מודה לך.

סופה לנדבר: אתה עזרת לי גם בחקיקה של הקמת בית חולים באשדוד.

סופה לנדבר: בישיבות הקודמות אתה שאלת אותי האם הצעת החוק היא למען חקיקה או למען מטרה מסוימת, ואני אמרתי כי הצעת החוק היא למען הקמת אוניברסיטה באשדוד.

סופה לנדבר: יצחק דרי פנה אלי לפני מספר שנים, וביקש ממני להיות שגרירת העיר.

סופה לנדבר: אני התחלתי לפעול בעניין.

סופה לנדבר: המל"ג לא נתנה אישור במשך תשע שנים.

סופה לנדבר: אני שמחה כי החקיקה הזו קידמה את המטרה ותושבי העיר ילמדו באשדוד ולא במקומות אחרים.

סופה לנדבר: אני רוצה להודות לכל חברי הכנסת שסייעו לי בנושא: קולט אביטל, יולי אדלשטיין, בנימין אלון, זאב בוים, יצחק גאגולה, משה גפני, צבי הנדל, סאלח טריף, שאול יהלום, אברהם יחזקאל, אמנון כהן, ישראל כץ, מקסים לוי, נואף מסאחלה, מיכאל נודלמן, מרינה סולודקין, מאיר פרוש, אלכסנדר צינקר, דליה רבין-פילוסוף, מוסי רז, גנדי ריגר, ויצמן שירי, שלום שמחון.

סופה לנדבר: אני אסירת תודה גם לשותפים בשדולה למען העיר אשדוד, חה"כ לסרי וחה"כ גילאון.

סופה לנדבר: בשבוע הבא הזמנו את כל חברי הכנסת שהעתיד של עיר אשדוד חשוב להם, לאשדוד.

סופה לנדבר: אני רוצה להודות גם לפרופסורה שליוותה ותמשיך ללוות אותנו.

סופה לנדבר: אני רוצה להגיד תודה גם לשרת החינוך שהתנגדה לחקיקה הזו וחשבה כי דרך חקיקה לא ניתן לבצע דברים מסוג זה.

סופה לנדבר: אני מודה גם לתושבי אשדוד שנתנו לי מרץ לפעול בעניין.

סופה לנדבר: לפני מספר חודשים ראיתי סרט הקשור לילדים שאין להם משפחה, שהבאתי אותם לקייטנות בארץ, ושם הופיעו תמונות של הילדים שהיו קטנים ותמונות של הילדים שהפכו למבוגרים.

סופה לנדבר: אני מצפה לראות את ילדי אשדוד לומדים ועובדים בעיר אשדוד.

סופה לנדבר: זאת תהייה השמחה של כולנו.

סופה לנדבר: אני מודה גם לצבי צילקר, יגאל מזרחי ויצחק דרי, שהם אנשי התרבות של העיר אשדוד שתמכו ברעיון.

זבולון אורלב: עבורי מדובר בסגירת מעגל שהחל בדיון על הקמת המכללה הטכנולוגית לפני אחת עשרה שנים בלשכתי בירושלים.

זבולון אורלב: אין ספק שמכללה אקדמית היא מנוף גדול מאוד לפיתוח עיר, כיוון שהיא מושכת כוחות טובים ואינטלקטואלים לעיר.

זבולון אורלב: אני מייחל כי בסופו של דבר המכללה לא תהייה רק מכללה טכנולוגית, אלא גם מכללת רוח.

זבולון אורלב: אין לי ספק שזה יקרה.

זבולון אורלב: ישנן שתי אפשרויות, האחת היא שנכניס את החוק למגירה, ואפשרות שנייה היא להשתמש בסעיף 142 המדבר על כך שחבר כנסת רשאי לחזור בו מהצעתו, ואז ישנה אפשרות לחזור למליאת הכנסת ולדווח על כל ההתרחשויות.

זבולון אורלב: אני תומך בהצעה זו.

זבולון אורלב: סופה, תבקשי מחברי הכנסת לחזור בהם מההצעה, כדי שנוכל לבוא למליאה ולדווח מה קרה, כדי שהדבר הזה יהיה מחייב לא רק מפרוטוקול של ועדת החינוך, אלא גם מפרוטוקול המליאה.

סופה לנדבר: אני מסכימה להצעה.

זבולון אורלב: אנו מסכמים כי חה"כ סופה לנדבר תיזום, לפי סעיף 142, חזרה בה מהצעתה כדי לחזור למליאה ולדווח על הורדת הנושא מסדר היום.

זבולון אורלב: אז נוכל לדווח גם על הסיבות וההתרחשויות, וכן נוכל לבשר את הבשורה המשמחת.

סופה לנדבר: אנו נזמין את יו"ר הוועדה ואת חברי הכנסת שהיו שותפים ליוזמה, לטקס פתיחת הלימודים במכללה.

זבולון אורלב: צבי, אני מתכבד להגיש לך את החלטת המועצה להשכלה גבוהה.

זבולון אורלב: אנו כולם נחתום על המסמך.

זבולון אורלב: תודה רבה, הישיבה נעולה.